**Henvendelse til de lokale samordningsfora og implementeringsgrupperne**

**Baggrund**

Forløbsprogram for mennesker med depression blev godkendt af Sundhedskoordinationsudvalget d. 8/12 2020, og implementeringen af forløbsprogrammet er igangsat.

I forbindelse med igangsættelse af implementeringen af forløbsprogrammet er der indkommet et spørgsmål til Følgegruppen for Forebyggelse ang. monitorering og effektmål. Følgegruppen for Forebyggelse drøftede henvendelsen på følgegruppemøde d. 29/9 2021 samt muligheden for at anbefale de lokale samordningsfora og implementeringsgrupper, at der monitoreres på parametrene foreslået som effektmål i sagsfremstillingen (se længere nede). Følgegruppen vurderede, at såfremt det kun anbefales at monitorere på udvalgte parametre, og ikke pålægges, behøver det ikke at blive godkendt af Det Administrative Kontaktforum.

Følgegruppen sender hermed en opfordring til de lokale samordningsfora om at monitorere på fælles effektmål fra starten af.

**Monitoreringsparametre**

I samråd med Kompetencegruppen for monitorering vurderes det hensigtsmæssigt, at der i forbindelse med evaluering og monitorering af implementeringen af forløbsprogrammet monitoreres på følgende parametre:

1. Tilbyder kommunen en koordinerende kontaktperson[[1]](#footnote-1) til patienter med depression?
2. Hvilken faglighed repræsenterer den koordinerende kontaktperson?
3. Hvilke fagpersoner inddrager den koordinerende kontaktperson i forbindelse med fællesmøder med borgeren?
4. Hvor mange fællesmøder har der været afholdt det sidste år (kun relevant ved undersøgelse i november 2022) Opgøres på unikke borgere
5. Hvornår er forløbsprogrammet igangsat lokalt?
6. Antallet af henviste borgere (i målgruppen) til sundhedsafdelingens tilbud
7. Længden på sygeperioder for målgruppen (såfremt det er muligt i jobcenterregi at lave sådanne udtræk)
8. Antal borgere, der har en koordinerende kontaktperson (om end det ikke er hele målgruppen)
9. Antal af borgere som fastholdes på arbejdsmarkedet med depressionsdiagnose
10. Antal fælles planer, der er udarbejdet og igangsat

**Monitorering kadence**

Følgegruppen ønsker en baseline i november 2021 i forhold til spørgsmål 1-3:

* Tilbyder kommunen en koordinerende kontaktperson til patienter med depression?
* Hvilken faglighed repræsenterer den koordinerende kontaktperson?
* Hvilke fagpersoner inddrager den koordinerende kontaktperson i forbindelse med fællesmøder med borgeren?

Såfremt der svares ”nej” til spørgsmål 1, skal de efterfølgende spørgsmål ikke besvares. Der gen-fremsendes spørgsmål 1-10 via et spørgeskema til de lokale samordningsfora i december 2022.

I december 2022 vil der ligeledes blive spurgt ind til, hvordan man lever op til de faglige rammer, der beskrives på side 14 i forløbsprogrammet.

1. En koordinerende kontaktpersons opgave beskrives i forløbsprogrammet s. 12 således: *Den koordinerende kontaktpersons opgave er at have en løbende kontakt til parterne omkring den depressionsramte og indkalde til fællesmøder, hvor der udarbejdes en fælles plan.* [↑](#footnote-ref-1)